DEĊIŻJONI TAL-KUMMISSJONI
tad-19 ta’ Diċembru 2008
li teżenta ċerti servizzi fis-settur postali fl-Isvezja mill-applikazzjoni tad-Direttiva 2004/17/KE tal-Parlament Ewropew u tal-Kunsill li tikkoordina l-proċeduri ta’ akkwisti ta’ entitajiet li joperaw fis-setturi tas-servizzi tal-ilma, l-enerġija, it-trasport u postali
(notifikata taħt id-dokument numru C(2008) 8409)
(It-test Svediż biss huwa awtentiku)
(Test b’relevanza għaż-ŻEE)
(2009/46/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva 2004/17/KE tal-Parlament Ewropew u tal-Kunsill tal-31 ta’ Marzu 2004 li tikkoordina l-proċeduri ta’ akkwisti ta’ entitajiet li joperaw fis-setturi tas-servizzi tal-ilma, l-enerġija, it-trasport u postali (1), u b’mod partikolari l-Artikolu 30(4) u (6) tagħha,
Wara li kkunsidrat it-talba sottomessa minn Posten AB Sweden (minn hawn 'il quddiem “Sweden Post”) b’ittra elettronika tad-19 ta’ Ġunju 2008,
Wara li kkonsultat il-Kumitat Konsultattiv għall-Kuntratti Pubbliċi,
Billi:
I. IL-FATTI
(1)
Fid-19 ta’ Ġunju 2008, Sweden Post bagħtet talba skont l-Artikolu 30(5) tad-Direttiva 2004/17/KE lill-Kummissjoni permezz ta’ ittra elettronika. B’mod konformi mal-Artikolu 30(5) l-ewwel subparagrafu, il-Kummissjoni infurmat lill-awtoritajiet Svediżi dwarha b’ittra tal-25 ta’ Ġunju 2008, li għaliha l-awtoritajiet Svediżi, wara talba għal estensjoni tal-iskadenza, wieġbu b’ittra elettronika tat-2 ta’ Settembru 2008. Il-Kummissjoni talbet ukoll informazzjoni addizzjonali mingħand Sweden Post b’ittra elettronika tat-30 ta’ Lulju 2008, li ntbagħtet minn Sweden Post b’ittra elettronika tal-15 ta’ Awwissu 2008.
(2)
It-talba ppreżentata minn Sweden Post tirrigwarda ċerti servizzi postali kif ukoll ċerti servizzi li mhumiex servizzi postali fl-Isvezja. Is-servizzi deskritti fit-talba huma dawn:
(a)
Servizzi għal ittri indirizzati tal-ewwel klassi (Konsumatur lil Konsumatur (CtC), Konsumatur lil Negozju (CtB), Negozju lil Negozju (BtB) u Negozju lil Konsumatur (BtC)), kemm domestiċi kif ukoll internazzjonali; din il-kategorija tinkludi wkoll id-distribuzzjoni ta’ gazzetti ta’ prijorità u servizzi espressi.
(b)
Servizzi ta’ ittri mhux prijoritarji, fosthom l-hekk imsejħa servizzi “e-brev”, id-distribuzzjoni ta’ gazzetti mhux ta’ prijorità u posta diretta indirizzata. E-brev huwa servizz li bih il-konsumatur jissottometti materjal fuq mezzi elettroniċi u mbagħad jiġi ttrasferit permezz ta’ servizz ta’ stampar u tqegħid f’envelopps għal ittri fiżiċi li huma kkombinati ma’ servizz tal-posta; f’din il-kategorija ta’ servizzi, isiru aktar distinzjonijiet skont il-fatt li ċerti tipi ta’ posta huma mmaniġġati b’mod differenti u pprezzati b’mod differenti. Għaldaqstant, hemm differenza sinifikanti bejn oġġetti waħdiena u kunsinni kbar magħżula (imsejħa wkoll posta ta’ volum magħżula minn qabel). Għal din l-aħħar kategorija, issir ukoll differenza oħra skont iż-żona ġeografika li fiha jkun offrut dan is-servizz, jiġifieri bejn kunsinni kbar magħżula f’żoni metropolitani (2) u kunsinni kbar magħżula f’postijiet oħra fl-Isvezja. Konsegwenza partikolarment importanti ta’ din id-distinzjoni hija li l-prezzijiet ivarjaw skont fejn jingħataw is-servizzi u d-differenzi huma sostanzjali (3). Għall-finijiet ta’ din id-Deċiżjoni, għalhekk se jiġu kkunsidrati tliet servizzi differenti, jiġifieri
-
Servizzi tal-ittri mhux prijoritarji b’mod ġenerali, jiġifieri s-servizzi tal-ittri kollha mhux prijoritarji kif għadu kemm ġie deskritt, bl-esklużjoni ta’:
-
Kunsinni kbar magħżula mhux prijoritarji f’żoni metropolitani, u
-
Kunsinni kbar magħżula mhux prijoritarji f’postijiet oħra fl-Isvezja li mhumiex żoni metropolitani;
(c)
servizzi diretti ta’ posta mhux indirizzata;
(d)
servizzi standard għal pakketti BtB domestiċi;
(e)
servizzi standard għal pakketti BtC domestiċi;
(f)
servizzi standard domestiċi għal pakketti tal-konsumaturi (CtC u CtB);
(g)
servizzi express u bil-“courier” għal pakketti domestiċi;
(h)
servizzi għall-pakketti internazzjonali (BtB, BtC, CtB, CtC), jiġifieri servizzi marbuta ma’ pakketti li joriġinaw barra mill-Isvezja u servizzi marbuta ma’ pakketti li jridu jitwasslu barra mill-Isvezja:
(i)
servizzi tal-“pallets” domestiċi (imsejħa wkoll servizzi għal merkanzija ħafifa, jiġifieri servizzi marbuta ma’ oġġetti sa madwar 1 000 kg);
(j)
servizzi tal-filatelija;
(k)
loġistiċi tat-tielet u r-raba’ parti, definiti bħala li jinkludu l-importazzjoni, ħażna u distribuzzjoni kif ukoll it-tmexxija, kontroll u żvilupp tal-flussi tal-merkanzija tal-klijent;
(l)
Għoti b’kuntratt tas-servizzi interni tal-uffiċċju. Dan huwa deskritt kif ġej fl-applikazzjoni: “Postservice jinvolvi li l-proċeduri interni ta’ kumpanija għall-ġestjoni tal-posta jkunu mmaniġġati minn operatur estern sabiex jiġu meħlusa r-riżorsi interni u tiżdied l-effiċjenza tan-negozju. Postservice jikkostitwixxi parti mis-Suq tal-Għoti b’Kuntratt tas-Servizzi Interni tal-Uffiċċju, li jinkludi numru ta’ servizzi oħra. Ħafna kumpaniji joperaw f’dan is-suq u s-servizzi li jipprovdu jvarjaw. Is-servizzi huma miġburin flimkien b’mod differenti u kultant jinkludu ħafna mis-servizzi li jistgħu jitqiesu li jikkostitwixxu s-servizz postali, filwaqt li f’każijiet oħra jkunu inklużi biss ftit u l-enfasi għalhekk titpoġġa, ngħidu aħna, fuq is-servizzi tat-tindif.”.
(3)
Barra minn hekk, it-talba ssemmi servizz li jikkonsisti fil-provvediment ta’ kaxxi tal-posta, iżda tikkonkludi - korrettement - li dan huwa servizz anċillari li għandu jitqies bħala parti mill-għoti ta’ aċċess għall-infrastruttura tal-posta. Għaldaqstant ma jistax ikun is-suġġett ta’ deċiżjoni awtonoma skont l-Artikolu 30.
(4)
It-talba hija akkumpanjata mill-konklużjonijiet tal-awtorità nazzjonali indipendenti, Konkurrensverket (4) (l-Awtorità Svediża għall-Kompetizzjoni), li l-kummenti u l-konklużjonijiet prinċipali tagħha huma dawn: “Konkurrensverket ma għandha l-ebda oġġezzjonijiet deċiżivi kontra l-mod li bih [Sweden Post] iddelimitat is-swieq rilevanti … L-istampa ta’ kompetizzjoni li teżisti u qiegħda tiżdied kontra [Sweden Post] minn kumpaniji ġodda fis-settur postali hija korretta, dan japplika b’mod partikolari għaż-żoni bl-aktar densità ta’ popolazzjoni. L-Isvezja, madankollu, m’għandhiex popolazzjoni densa u jeżistu bosta żoni ġeografiċi kbar li fihom attwalment u probabbilment fil-futur prevedibbli mhux se jkun kummerċjalment interessanti għal kumpaniji ġodda biex jistabbilixxu ruħhom [jiġifieri biex jipprovdu servizzi tal-posta]. Dan ifisser li [Swedish Post] anki fil-ġejjieni ser tkompli tkun l-operatur waħdieni fis-suq jew tal-anqas se jkollha pożizzjoni b’saħħitha ħafna fis-suq f’ċerti partijiet tas-suq postali Svediż. … Bħala konklużjoni, Konkurrensverket tqis li t-talba ta’ [Sweden Post] skont l-Artikolu 30 tad-Direttiva dwar is-Servizzi, 2004/17/KE, tissodisfa r-rekwiżiti sabiex tingħata eżenzjoni għas-swieq imsemmijin [fiha]. …”
II. IL-QAFAS LEGALI
(5)
L-Artikolu 30 tad-Direttiva 2004/17/KE jipprovdi li l-kuntratti maħsuba sabiex jippermettu t-twettiq ta’ xi waħda mill-attivitajiet li għalihom tapplika d-Direttiva 2004/17/KE m’għandhomx ikunu suġġetti għal dik id-Direttiva jekk, fl-Istat Membru li fih titwettaq, l-attività tkun esposta b’mod dirett għall-kompetizzjoni fi swieq li għalihom l-aċċess ma jkunx limitat. L-esponiment dirett huwa valutat fuq il-bażi ta’ kriterji oġġettivi, li jqisu l-karatteristiċi speċifiċi tas-settur ikkonċernat. L-aċċess jitqies bħala mhux limitat jekk l-Istat Membru jkun implimenta u applika l-leġislazzjoni Komunitarja rilevanti li tiftaħ settur partikolari jew parti minnu.
(6)
Billi l-Isvezja implimentat u applikat id-Direttiva 97/67/KE tal-Parlament Ewropew u tal-Kunsill tal-15 ta’ Diċembru 1997 dwar regoli komuni għall-iżvilupp tas-suq intern tas-servizzi postali Komunitarji u t-titjib tal-kwalità tas-servizz (5), mingħajr ma użat il-possibbiltà li tirriżerva xi servizzi skont l-Artikolu 7 tagħha, l-aċċess għas-suq għandu jitqies li mhuwiex limitat skont l-ewwel subparagrafu tal-Artikolu 30(3) tad-Direttiva 2004/17/KE. L-esponiment dirett għall-kompetizzjoni f’suq partikolari għandu jiġi valutat fuq il-bażi ta’ diversi kriterji, li l-ebda wieħed minnhom ma huwa, per se, deċiżiv.
(7)
Rigward is-swieq ikkonċernati minn din id-deċiżjoni, is-sehem mis-suq tal-operaturi prinċipali f’suq partikolari jikkostitwixxi kriterju wieħed li għandu jiġi kkunsidrat. Kriterju ieħor huwa l-livell ta’ konċentrazzjoni f’dawk is-swieq. Billi l-kondizzjonijiet ivarjaw għall-attivitajiet differenti li huma kkonċernati minn din id-Deċiżjoni, l-eżami tas-sitwazzjoni kompetittiva għandu jikkunsidra s-sitwazzjonijiet differenti fi swieq differenti.
(8)
Għalkemm f’ċerti każijiet jistgħu jiġu previsti definizzjonijiet aktar restrittivi tas-suq, id-definizzjoni preċiża tas-suq rilevanti tista’ titħalla miftuħa għall-finijiet ta’ din id-Deċiżjoni sakemm uħud mis-servizzi elenkati fit-talba sottomessa minn Sweden Post ikunu milquta sal-punt li r-riżultat tal-analiżi jibqa’ l-istess kemm jekk tkun ibbażata fuq definizzjoni restrittiva jew definizzjoni aktar wiesgħa.
(9)
Din id-Deċiżjoni hija mingħajr preġudizzju għall-applikazzjoni tar-regoli dwar il-kompetizzjoni.
III. VALUTAZZJONI
Servizzi li għalihom ma japplikax l-Artikolu 30(1) tad-Direttiva 2004/17/KE
Servizzi għal ittri indirizzati tal-ewwel klassi
(10)
Rigward l-ittri indirizzati tal-ewwel klassi, Sweden Post għandha sehem mis-suq li kien stabbli għal ftit aktar minn […%] (*) kull sena bejn l-2005 u l-2007, sew jekk imkejjel f’termini tal-valur jew tal-volum (6). Skont Sweden Post, dan il-livell ta’ sehem mis-suq ma jvarjax b’mod sinifikanti anki jekk jiġi riferut separatament għal kull wieħed mis-segmenti possibbli li jistgħu jiġu kkontemplati (CtC, CtB, BtC, BtB, domestiċi u internazzjonali, ittri u gazzetti tal-ewwel klassi, oġġetti u kunsinni singolari, kunsinni magħżula u mhux magħżula, kunsinni kbar u żgħar, żona metropolitana u l-bqija tal-Isvezja …) (7). Konsegwentement, fil-każ preżenti, il-mistoqsija dwar jekk dawn is-segmenti kollha humiex parti jew le mis-suq tal-istess prodott tista’ titħalla miftuħa. Madankollu, skont Sweden Post, is-suq rilevanti li miegħu għandha tiġi valutata l-pożizzjoni tagħha fis-suq, huwa s-“Suq tal-Messaġġi” akbar li, minbarra l-ittri indirizzati ta’ kull tip u kategorija, gazzetti u perjodiċi prijoritarji u mhux prijoritarji kif ukoll posta diretta indirizzata, jinkludi “l-alternattivi elettroniċi kollha għad-distribuzzjoni fiżika ta’ oġġetti postali. … Eżempji jinkludu ittra elettronika, EDI, komunikazzjoni permezz ta’ siti elettroniċi (bis-sottomissjoni ta’ informazzjoni, eżekuzzjoni ta’ transazzjonijiet, eċċ.), sistemi kummerċjali (li jiġġeneraw komunikazzjoni u applikazzjonijiet ta’ servizz, bħal sistemi ta’ fatturazzjoni elettronika) u servizzi telefoniċi (fil-forma ta’ SMS u MMS).” F’suq definit b’dan il-mod, Sweden Post ikollha “sehem mis-suq limitat”. Skont Sweden Post, fil-fatt ikun hemm pressjoni kompetittiva mill-possibbiltà li servizzi “tradizzjonali” bbażati fuq il-karta jiġu ssostitwiti b’mezzi ta’ komunikazzjoni elettroniċi (bħal posta elettronika jew SMS). Rigward is-sostituzzjoni, għandu jiġi nnotat li skont ir-regoli tal-KE dwar il-kompetizzjoni, is-sostitwibbilità għandha tiġi analizzata inter alia fuq il-bażi tal-karatteristiċi tal-prodott, il-prezz tal-prodotti u l-ostakli assoċjati mal-qalba tad-domanda għal sostituti potenzjali. Jidher li l-karatteristiċi tal-posta bbażata fuq il-karta u tal-komunikazzjonijiet elettroniċi jvarjaw b’mod sinifikanti f’termini tal-forma ta’ komunikazzjoni, il-konsum ta’ ħin tal-komunikazzjoni u l-preferenzi tal-klijent. Hemm ukoll ostakli sinifikanti għall-qalba bejn posta bbażata fuq il-karta u posta elettronika. (8) Dan jindika li l-komunikazzjoni elettronika tappartjeni għal suq ta’ prodotti differenti u għalhekk ma jistgħux joħolqu limitazzjoni kompetittiva diretta fuq is-servizzi tal-ittri indizzati tal-ewwel klassi ta’ Sweden Post. Barra minn hekk, jidher li l-effett prinċipali tal-użu dejjem akbar tal-posta elettronika jnaqqas b’mod sostanzjali d-daqs globali tas-suq tal-posta bbażat fuq il-karta, pjuttost milli jdaħħal kompetizzjoni fi ħdanu (9). Jekk hemmx esponiment dirett għall-kompetizzjoni, għalhekk ma jistax jiġi vvalutat bl-użu tas-“suq tal-messaġġi” bħala referenza. Fin-nuqqas ta’ dan, Sweden Post targumenta li s-suq rilevanti jkun “suq għall-messaġġi fiżiċi indirizzati”, jiġifieri suq wieħed li jkopri l-forom u l-kategoriji kollha ta’ ittri (prijoritarji u mhux prijoritarji, espressi u “normali”), posta diretta, gazzetti u perjodiċi indirizzati. F’dan is-suq definit, is-sehem tas-suq ta’ Sweden Post għall-2007 huwa ddikjarat li huwa […%] f’termini tal-valur u […%] f’termini tal-volum. Apparti mill-fatt li l-kundizzjonijiet tal-ipprezzar huma differenti ħafna għat-tipi differenti ta’ servizzi kkonċernati, dan is-sehem għoli mis-suq jestendi fuq l-ishma tas-suq għal Sweden Post u jvarja bejn […%] u […%] f’termini tal-volum u bejn […%] u […%] f’termini tal-valur, li mhux konsistenti ma’ suq wieħed uniku. Is-suq għall-ittri indirizzati tal-ewwel klassi għalhekk għandu jiġu vvalutat separatament u l-ishma fis-suq ta’ Sweden Post f’dak is-suq huma tali li, fin-nuqqas ta’ kwalunkwe indikazzjonijiet għall-kuntrarju, għandu jiġi konkluż li s-servizzi relatati mal-ittri indirizzati tal-ewwel klassi eżaminati f’din il-premessa mhumiex esposti direttament għall-kompetizzjoni fl-Isvezja. Għalhekk l-Artikolu 30(1) tad-Direttiva 2004/17/KE ma japplikax għal kuntratti maħsuba biex jippermettu s-segwitu ta’ dawn l-attivitajiet fl-Isvezja.
Servizzi tal-ittri mhux prijoritarji in ġenerali
(11)
Fir-rigward ta’ servizzi tal-ittri mhux prijoritarji in ġenerali kif definiti fil-Premessa (2), (b), l-ewwel inċiż hawn fuq, Sweden Post għandha sehem stmat fis-suq ta’ […%] fl-2007 (10) f’termini ta’ valur bl-akbar kompetitur għandu sehem li jammonta għall-kumplament, jiġifieri […%]. Ta’ min isemmi ġurisprudenza kostanti f’dan il-kuntest (11), skont liema “ishma fis-suq kbar ħafna huma minnhom infushom, ħlief f’ċirkustanzi eċċezzjonali, evidenza tal-eżistenza ta’ pożizzjoni dominanti. Dik hija s-sitwazzjoni meta hemm sehem fis-suq ta’ […%]”. Minħabba l-livell għoli ta’ konċentrazzjoni ([…%] f’dan is-suq u fin-nuqqas ta’ indikaturi oħrajn għall-kuntrarju, għalhekk għandu jkun konkluż li servizzi tal-ittri mhux prijoritarji in ġenerali mhumiex direttament esposti għall-kompetizzjoni fl-Isvezja. Għalhekk l-Artikolu 30(1) tad-Direttiva 2004/17/KE ma japplikax għal kuntratti intiżi biex jippermettu s-segwitu ta’ dik l-attività fl-Isvezja.
Kunsinni kbar mhux prijoritarji ssortjati fi bnadi oħra fl-Isvezja li mhumiex żoni metropolitani
(12)
Fir-rigward ta’ kunsinni kbar mhux prijoritarji ssortjati fi bnadi oħra fl-Isvezja li mhumiex żoni metropolitani, kif definiti fil-Premessa (2), (b), it-tielet inċiż, l-informazzjoni mogħtija minn Sweden Post tgħid li l-“ishma fis-suq tal-partijiet li joffru kunsinni kbar barra miż-żoni metropolitani mhumiex imkejla separatament, iżda biss bħala parti tal-posta l-oħra kollha ddestinati lejn dawn iż-żoni. Dan ifisser li l-ishma fis-suq ta’ dawn il-partijiet huma bejn wieħed u ieħor l-istess bħall-ishma fis-suq għall-partijiet li jipprovdu oġġetti tal-ewwel klassi li jfisser li s-sehem fis-suq [ta’ Sweden Post] [huwa] bejn wieħed u ieħor […%].” Minħabba dan il-livell għoli ta’ konċentrazzjoni f’dan is-suq u fin-nuqqas ta’ indikaturi oħrajn għall-kuntrarju, għandu jkun konkluż li kunsinni kbar mhux prijoritarji ssortjati fi bnadi oħra tal-Isvezja li mhumiex żoni metropolitani mhumiex direttament esposti għall-kompetizzjoni fl-Isvezja (12). Għalhekk l-Artikolu 30(1) tad-Direttiva 2004/17/KE ma japplikax għal kuntratti intiżi biex jippermettu s-segwitu ta’ din l-attività fl-Isvezja.
Servizzi ta’ posta diretta mhux indirizzata
(13)
Fir-rigward ta’ posta diretta mhux indirizzata li għall-iskopijiet ta’ din id-Deċiżjoni tfisser kunsinni mhux indirizzati intiżi bħala komunikazzjonijiet tal-marketing, Sweden Post għandha sehem stmat fis-suq ta’ […%] f’termini ta’ valur, meta l-ikbar kompetitur sinifikanti għandu […%], ukoll f’termini ta’ valur. Madankollu, skont Sweden Post, is-suq rilevanti kontra liema għandha tevalwa l-pożizzjonijiet fis-suq tagħha, ikollu jkun “Suq tad-Distribuzzjoni tar-Reklamar” ikbar, li, flimkien mal-posta diretta mhux indirizzata jkun jinkludi “mezzi oħrajn ta’ distribuzzjoni tar-reklamar, bħal reklami fil-gazzetti, reklami fuq it-TV u r-radju, reklami fil-miftuħ, reklamar permezz tal-internet, sponsorjar, eċċ.”. F’suq definit hekk, is-sehem ta’ Sweden Post ikun madwar […%] (13). L-eżistenza ta’ suq waħdieni wiesa’ li jinkludi pubbliċità f’bosta mezzi, madankollu, diġà ġiet eżaminata u rrifjutata f’Deċiżjoni preċedenti tal-Kummissjoni (14). Għalhekk ma jistax jiġi evalwat jekk hemmx espożizzjoni diretta għall-kompetizzjoni bl-użu tas-“suq tad-distribuzzjoni tar-reklamar” bħala referenza. Għalhekk is-suq għal servizzi ta’ posta diretta mhux indirizzata jrid jiġi eżaminat separatament. Minħabba l-livell għoli ta’ konċentrazzjoni f’dan is-suq, filwaqt li tiġi kkunsidrata wkoll il-ġurisprudenza kostanti msemmija fil-Premessa 11 ta’ hawn fuq, u fin-nuqqas ta’ indikaturi oħrajn għall-kuntrarju, għandu jiġi konkluż li servizzi ta’ posta diretta mhux indirizzata mhumiex direttament esposti għall-kompetizzjoni fl-Isvezja. Għalhekk l-Artikolu 30(1) tad-Direttiva 2004/17/KE ma japplikax għal kuntratti intiżi biex jippermettu s-segwitu ta’ dik l-attività fl-Isvezja.
Servizzi ta’ pakketti standard tal-konsumatur (CtC u CtB), domestiċi
(14)
Sweden Post tikkunsidra li jkun hemm suq waħdieni wieħed, imsejjaħ “Is-Suq tal-Merkanzija Ġenerali Pproċessata tal-Uffiċċju tal-Issortjar”, għal “distribuzzjoni standardizzata ta’ pakketti, tagħbijiet ta’ pakketti u ‘pallets’ f’netwerks tat-trasport nazzjonali, reġjonali jew globali”, għaliex dawn ikollhom kollha denominatur komuni billi “uffiċċji tal-issortjar għall-ipproċessar ta’ volumi kbar ta’ oġġetti huma karatteristika ċentrali tan-netwerks.” F’suq hekk definit, Sweden Post ikollha sehem fis-suq għall-ordni ta’ […%]. Madankollu, dan jifrex fuq ishma fis-suq li ma jaqblux bil-bosta, li jvarjaw minn […%] skont il-valur għal servizzi ta’ pakketti express domestiċi għal […%] skont il-valur għal servizzi ta’ pakketti standard domestiċi tal-konsumatur. Dan huwa inkonsistenti ma’ suq waħdieni wieħed. Is-servizzi ta’ pakketti standard domestiċi tal-konsumatur għalhekk iridu jitqiesu apparti, għaliex jissodisfaw ħtiġijiet differenti ta’ domanda (servizz postali universali) meta mqabbla ma’ pakketti kummerċjali, fejn il-proċess teknoloġiku għall-provvediment ta’ dan is-servizz ġeneralment huwa b’mod sinfikanti differenti. Fir-rigward ta’ dawn is-servizzi, il-pożizzjoni ta’ Sweden Post hija ferm soda b’sehem stmat fis-suq li baqa’ stabbli matul il-perjodu 2005-2007 għall-ordni ta’ […%] skont il-valur (15). Filwaqt li dan jista’ jinbidel fis-snin li ġejjin wara d-dħul ta’ żewġ kompetituri ġodda fl-2007 (fit-tard), għandu jiġi konkluż li l-kategorija eżaminata ta’ servizzi mhix direttament esposta għall-kompetizzjoni fl-Isvezja. Għalhekk l-Artikolu 30(1) tad-Direttiva 2004/17/KE ma japplikax għal kuntratti intiżi biex jippermettu s-segwitu ta’ dawn l-attivitajiet fl-Isvezja.
Esternalizzazzjoni ta’ servizzi interni tal-uffiċċju
(15)
Skont l-informazzjoni sottomessa minn Sweden Post, ikun hemm suq waħdieni għall-esternalizzazzjoni ta’ servizzi interni tal-uffiċċju. Kif stipulat fil-Premessa (2), (1), hawn fuq, dan ikun ikopri tipi differenti ta’ servizzi li jvarjaw minn servizz wieħed jew aktar relatat ma’ oġġetti postali, per eżempju, servizzi ta’ ġestjoni tal-kamra tal-ittri, għal servizzi tat-tindif. It-taħlita preċiża ta’ servizzi tiddependi fuq it-talbiet tal-klijenti individwali. Apparti mill-kunsidrazzjonijiet l-oħrajn kollha dwar in-nuqqas ta’ sostitwibbiltà bejn servizzi li tant ivarjaw bejniethom bħal servizzi tat-tindif u servizzi ta’ ġestjoni tal-kamra tal-ittri, kemm min-naħa tal-provvista u min-naħa tad-domanda, ma jistax jiġi aċċertat minn qabel liema servizzi jistgħu jiġu ggruppati flimkien jekk klijent jew aktar jiddeċiedu li jitolbuhom. Għalhekk deċiżjoni fir-rigward ta’ liema skema legali hija applikabbli għall-esternalizzazzjoni ta’ servizzi interni tal-uffiċċju tkun tinvolvi inċertezza legali sostanzjali. F’dawn iċ-ċirkostanzi, l-esternalizzazzjoni ta’ servizzi interni tal-uffiċċju kif definita fin-notifika minn Sweden Post ma tistax tkun is-suġġett ta’ deċiżjoni skont l-Artikolu 30 tad-Direttiva 2204/17/KE bħala kategorija waħdanija ta’ servizzi.
Servizzi għal liema huwa applikabbli l-Artikolu 30(1) tad-Direttiva 2004/17/KE
Ġarr Kbir Issortjat Mhux Prijoritarju f’Żoni Metropolitani
(16)
Kif stipulat fil-Premessa (2), (b), hawn fuq, hemm suq separat fl-Isvezja għal ġarr kbir issortjat mhux prijoritarju f’żoni metropolitani. F’dan is-suq, is-sehem fis-suq ta’ Sweden Post jammonta għal […%] skont il-valur fl-2007. Meta jitqies il-grad ta’ konċentrazzjoni f’dan is-suq, fejn l-ikbar kompetitur kiseb sehem stmat għal madwar […%] skont il-valur fl-2007, dawn il-fatturi għandhom jittieħdu bħala indikazzjoni ta’ espożizzjoni diretta għall-kompetizzjoni.
Servizzi ta’ pakketti standard BtB, domestiċi
(17)
Fir-rigward ta’ servizzi domestiċi ta’ pakketti standard BtB, is-sehem fis-suq ta’ Sweden Post ammonta għal […%] skont il-valur fl-2007. Meta jitqies li l-ishma fis-suq aggregati stmati tal-akbar żewġ kompetituri fir-rigward ta’ servizzi domestiċi jammontaw għal […%], u li s-sehem aggregat tal-akbar tliet kompetituri huwa bejn […%] skont il-valur, għalhekk hemm sehem fis-suq mhux indifferenti għall-akbar tliet kompetituri u huwa konkluż li l-attività hija esposta direttament għall-kompetizzjoni.
Servizzi ta’ pakketti standard BtC, domestiċi
(18)
Is-sehem fis-suq ta’ Sweden Post għal servizzi domestiċi jammonta għal madwar […%] skont il-valur fl-2007. Madankollu, bi […%] skont il-valur fl-2007, is-sehem stmat fis-suq tal-akbar kompetitur jammonta għal madwar nofs dak ta’ Sweden Post u f’dak il-livell jista’ jiġi kkunsidrat li dak il-kompetitur ikun jista’ jeżerċita pressjoni kompetittiva sinifikanti fuq Sweden Post. Dawn il-fatturi għalhekk għandhom jittieħdu bħala indikazzjoni tal-espożizzjoni diretta għall-kompetizzjoni.
Servizzi ta’ pakketti express u “courier”, domestiċi
(19)
F’dan is-suq, Sweden Post kellha sehem skont il-valur ta’ […%] fl-2007, filwaqt li s-sehem aggregat fis-suq tal-akbar żewġ kompetituri ammonta għal […%]. Dawn il-fatturi għalhekk għandhom jittieħdu bħala indikazzjoni ta’ espożizzjoni diretta għall-kompetizzjoni ta’ servizzi domestiċi ta’ pakketti express u “courier”.
Servizzi ta’ pakketti internazzjonali
(20)
Fis-suq għal servizzi ta’ pakketti internazzjonali kif definiti fil-Premessa (2), (h), hawn fuq, Sweden Post għandha sehem fis-suq skont il-valur fl-2007 ta’ […%], filwaqt li s-sehem għall-akbar kompetitur tagħha huwa f’livell paragunabbli ta’ […%], u s-sehem aggregat tal-akbar żewġ kompetituri kien kważi d-doppju ta’ dak ta’ Sweden Post b’ […%]. Dawn il-fatturi għalhekk għandhom jittieħdu bħala indikazzjoni ta’ espożizzjoni diretta għall-kompetizzjoni ta’ servizzi ta’ pakketti internazzjonali.
Servizzi domestiċi ta’ “pallets” (imsejħa wkoll servizzi għal oġġetti ħfief)
(21)
Fis-suq għal servizzi domestiċi ta’ “pallets” kif definiti fil-Premessa (2), (i), hawn fuq, Sweden Post għandha sehem stmat fis-suq ta’ […%]. Skont l-informazzjoni pprovduta minn Sweden Post “…is-suq huwa ddominat mid-DHL, Schenker, DSV u [Sweden Post], bi [Sweden Post] u DSV jikkompetu għat-tielet post. Barra dan, hemm ditti tal-ġarr kemm lokali u mal-pajjiż kollu li joffru t-trasport ta’ pallets. Hemm madwar 14 000 kumpanija fis-settur tat-trasport fl-Isvezja u mhuwiex possibbli li jingħad kemm minnhom jinkludu wkoll servizz ta’ ‘pallets’ fl-għażla tal-prodotti tagħhom.” Dawn il-fatturi għalhekk għandhom jittieħdu bħala indikazzjoni ta’ espożizzjoni diretta għall-kompetizzjoni.
Loġistika minn partijiet terzi u kwarti
(22)
Fis-suq għal-loġistika minn partijiet terzi u kwarti kif definiti fil-Premessa (2), (k), hawn fuq, is-sehem fis-suq ta’ Sweden Post huwa kważi negliġibbli b’inqas minn […%], b'“għadd kbir ta’ partijiet Svedizi u internazzjonali li joperaw fis-suq Svediż, bħal DHL, Schenker, DSV u Green Cargo. Barra dan, hemm kumpaniji li oriġinarjament kienu fl-industrija tal-ġarr u l-bgħit bin-netwerks globali tagħhom stess, bħal Maersk u Tradimus”, skont l-informazzjoni pprovduta minn Sweden Post. Dan għalhekk jista’ jittieħed bħala indikazzjoni ta’ espożizzjoni diretta għall-kompetizzjoni.
Servizzi filateliċi
(23)
Għall-iskopijiet ta’ din id-Deċiżjoni, servizzi filateliċi huma definiti bħala “l-bejgħ ta’ bolol u prodotti relatati mal-bolol prinċipalment lil kollezzjonisti tal-bolol u, sa ċertu punt, lil xerrejja ta’ rigali u souvenirs.” Skont l-informazzjoni mogħtija, Sweden Post hija l-ikbar kumpanija li kontinwament toħroġ bolol ġodda fl-Isvezja. Partijiet oħra li joffru bolol maħruġa ġodda fis-suq tal-filatelija fl-Isvezja huwa operaturi tal-posta Żvediżi stabbiliti lokalment u operaturi tal-posta barranin, prinċipalment Nordiċi. Madankollu, is-suq tal-filatelija mhuwiex limitat għall-bolol offruti mill-operaturi tal-posta iżda jinkludi wkoll l-bejgħ ta’ bolol lil irkantaturi, negozjanti tal-bolol u bejgħ fuq l-Internet permezz ta’ siti tal-bejgħ u l-irkant differenti. Is-sehem stmat fis-suq ta’ Sweden Post fis-suq globali għal servizzi filateliċi fl-Isvezja, kemm jekk ipprovdut minn negozjanti jew djar tal-irkant, huwa stmat għal […%], l-irkantaturi għandhom sehem konġunt fis-suq ta’ […%], in-negozjanti tal-bolol b’mod konġunt […%], il-bejgħ fuq l-Internet b’mod konġunt […%] u operaturi tal-posta oħrajn fl-Isvezja […%] kollha flimkien. L-ishma aggregati stmati għall-akbar tliet irkantaturi ([…%] huma kemmxejn akbar minn dak ta’ Sweden Post. Dawn il-fatturi għandhom għalhekk jittieħdu bħala indikazzjoni ta’ espożizzjoni diretta għall-kompetizzjoni għal servizzi filateliċi, kemm jekk is-suq ikkunsidrat huwa s-suq globali jew is-suq separat li jinnegozja fil-bolol u s-suq tal-irkant tal-bolol.
IV. KONKLUŻJONIJIET
(24)
Minħabba l-fatturi eżaminati fil-premessi (2) sa (23), il-kundizzjoni ta’ espożizzjoni diretta għall-kompetizzjoni stabbilita fl-Artikolu 30(1) tad-Direttiva 2004/17/KE għandha tiġi kkunsidrata li hija ssodisfata fl-Isvezja fir-rigward tas-servizzi li ġejjin:
(a)
kunsinni kbar issortjati mhux prijoritarji f’żoni metropolitani;
(b)
servizzi domestiċi ta’ pakketti standard minn negozju għal negozju;
(c)
servizzi domestiċi ta’ pakketti standard minn negozju għal konsumatur;
(d)
servizzi domestiċi ta’ pakketti express u “courier”;
(e)
servizzi domestiċi ta’ “pallets” (imsejħa wkoll servizzi ta’ oġġetti ħfief);
(f)
loġistika minn partijiet terzi u kwarti;
(g)
servizzi filateliċi, u
(h)
servizzi ta’ pakketti internazzjonali.
(25)
Billi l-kundizzjoni ta’ aċċess mhux ristrett għas-suq hija meqjusa li ntlaħqet, id-Direttiva 2004/17/KE m’għandhiex tapplika meta entitajiet ta’ għoti ta’ kuntratti jagħtu kuntratti intiżi biex jippermettu s-servizzi elenkati fil-punti (a) sa (h) tal-premessa (24) biex isiru fl-Isvezja, u lanqas meta konkorsi ta’ disinn huma organizzati għas-segwitu ta’ attività bħal din fl-Isvezja.
(26)
Id-Deċiżjoni hija bbażata fuq is-sitwazzjoni legali u bbażata fuq il-fatti minn Ġunju sa Settembru 2008 hekk kif tidher fl-informazzjoni sottomessa minn Sweden Post u r-Renju tal-Isvezja. Din tista’ tiġi riveduta, jekk bidliet sinifikanti fis-sitwazzjoni legali jew dik ibbażata fuq il-fatti jfissru li l-kundizzjonijiet għall-applikabilità tal-Artikolu 30(1) tad-Direttiva 2004/17/KE m’għadhomx jintlaħqu,
ADOTTAT DIN ID-DEĊIŻJONI:
Artikolu 1
Id-Direttiva 2004/17/KE ma tapplikax għal kuntratti mogħtija minn entitajiet ta’ għoti ta’ kuntratti u intiżi biex jippermettu s-servizzi li ġejjin biex isiru fl-Isvezja:
(a)
kunsinni kbar issortjati mhux prijoritarji f’żoni metropolitani;
(b)
servizzi domestiċi ta’ pakketti standard minn negozju għal negozju;
(c)
servizzi domestiċi ta’ pakketti standard minn negozju għal konsumatur;
(d)
servizzi domestiċi ta’ pakketti express u “courier”;
(e)
servizzi domestiċi ta’ “pallets” (imsejħa wkoll servizzi ta’ oġġetti ħfief);
(f)
loġistika minn partijiet terzi u kwarti;
(g)
servizzi filateliċi, u
(h)
servizzi ta’ pakketti internazzjonali.
Artikolu 2
Din id-Deċiżjoni hija indirizzata lir-Renju tal-Isvezja.
Magħmula fi Brussell, 19 ta’ Diċembru 2008.